
ᒐᕙᒪᒃᑯᓐᓂᑦ ᐃᓄᓐᓄᑦ ᑐᓴᒐᒃᓴᖅ

ᑲᓇᑕᒥ ᓂᕿᑦᑎᐊᕙᓕᕆᓐᓇᐅᑉ ᑕᖅᑭᖓ 2025 − ᖁᕕᐊᓲᑎᒋᓚᕗᑦ ᓂᕆᑦᑎᐊᖃᑦᑕᕐᓂᖅ!

ᐱᒋᐊᕐᕕᖓ: 		ᒫᑦᓯ 10, 2025
ᐃᓱᓕᕝᕕᒃᓴᖓ: 	ᒫᑦᓯ 31, 2025
ᓄᓇᕗᓕᒫᒧᑦ	100 ᑎᑦᑕᑯᓗᐃᑦ
ᒫᔾᔨ ᑲᓇᑕᒥ ᓂᕿᑦᑎᐊᕙᓕᕆᓂᐅᑉ ᑕᖅᑭᕆᕙᖓ ᐊᒻᒪᓗ ᐅᑭᐅᖑᔪᒥᑦ ᐱᓕᕆᐊᖑᓂᐊᖅᑐᖅ ᐅᓇ “ᐱᕈᖅᓴᐃᓂᖅ”. ᐋᓐᓂᐊᖃᕐᓇᙱᑦᑐᓕᕆᔨᒃᑯᑦ ᐃᖃᐃᓯᒋᐊᕈᒪᕗᖅ ᓄᓇᕗᒻᒥᐅᓂ ᐱᒻᒪᕆᐅᔪᑦ ᓂᕆᑦᑎᐊᕙᓂ ᓂᕈᐊᕈᓐᓇᕐᓂᕐᒧᑦ ᓴᖅᑭᑎᑦᑎᓂᕐᒧᓗ ᓂᕿᑦᑎᐊᕙᓂᒃ ᓂᕆᔾᔪᓯᕐᓂᑦ.
ᓂᕿᑦᑎᐊᕙᖕᓂᒃ ᓂᕆᕙᒃᖢᓂ ᑭᒃᑯᓕᒫᑦᑎᐊᓄᑦ ᐊᔾᔨᒋᔭᐅᙱᑦᑐᒥᒃ ᑕᐅᑦᑐᖃᕐᓇᖅᑐᖅ. ᐱᐅᓛᑦ ᓂᖀᑦ ᐊᔾᔨᒌᙱᑦᑐᑦ ᒪᓕᒡᓗᒍ ᐃᓄᖕᒧᑦ ᓂᕿᑦᑎᐊᕙᒋᔭᕆᐊᓕᖏᓐᓄᑦ, ᐋᓐᓂᐊᖃᕐᓇᙱᑦᑐᓕᕆᓂᕐᒧᑦ ᖃᓄᐃᓕᖓᓂᕆᔭᐅᔪᑦ, ᐃᒻᒥᓄᑦ ᓂᕈᐊᕆᔭᐅᔪᑦ ᐊᒻᒪᓗ ᓂᕿᕙᒃᑕᖏᑦ. ᑭᓱᑦ ᐱᒻᒪᕆᐅᓛᖑᕙᑦ ᐱᓕᕆᔾᔪᓯᕐᒥᑦ ᐃᑲᔪᖅᓱᐃᔪᒥᒃ ᑕᒪᐃᓐᓄᑦ ᖃᓄᐃᙱᑦᑎᐊᕈᓯᕐᒧᑦ.
ᓄᓇᕗᒻᒥ, ᓂᕆᖃᑎᒌᖃᑦᑕᕐᓂᖅ ᓂᕿᑦᑎᐊᕙᒃᑐᖃᑦᑕᕐᓂᕐᓗ ᐱᒻᒪᕆᐅᖕᒪᑕ ᐃᓄᐃᑦ ᖃᐅᔨᒪᔭᑐᖃᖏᓐᓄᑦ. ᑖᒃᑯᐊ ᐃᑲᔪᕈᑕᐅᔪᑦ ᓴᙱᒃᑎᒋᐊᕐᓂᕐᒧᑦ, ᐃᑲᔪᖅᓱᐃᓂᖅ ᓂᕿᖃᑦᑎᐊᕐᓂᕐᒧᑦ, ᐃᓂᒃᓴᖃᑦᑎᐊᕐᓂᕐᓗ ᐱᕕᒃᓴᖃᑦᑎᐊᕐᓂᕐᓗ ᐃᓐᓇᕐᓄᑦ ᖃᐅᔨᒪᔭᒥᓂᒃ ᑐᓴᐅᒪᑎᑦᑎᓗᓂ ᐃᓕᖅᑯᓯᑐᖃᒃᑯᑦ ᓂᕆᖃᑦᑕᕐᓂᕐᒧᑦ ᐃᓚᐅᑎᑦᑎᓗᓂ ᐃᓚᓕᒫᖏᓐᓂᑦ.
ᖃᓄᑐᐃᓐᓈᓗᒃ ᓄᓇᕗᒻᒥᐅᑦ ᐃᑲᔪᖅᑐᐃᔪᓐᓇᖅᐳᑦ ᓂᕿᑦᑎᐊᕙᖕᓂᒃ ᓂᕆᖃᑦᑕᖁᓪᓗᒋᑦ:
· ᓂᕿᒃᓴᖅᓯᐅᕐᓂᖅ ᐊᒻᒪ ᓂᕿᓕᕆᓂᖅ ᐊᑕᐅᑦᑎᒃᑯᑦ ᐃᓚᒌᓂᒃ ᐱᖃᑎᒌᑦᑎᐊᕈᑕᐅᕗᖅ ᐊᒻᒪ ᓂᕿᓕᕆᔭᕆᐅᖅᓴᕈᑕᐅᓪᓗᓂ.
· ᐊᔾᔨᒌᙱᑦᑐᓂᒃ ᓂᕿᓪᓚᑖᓂᒃ ᖃᐅᔨᑎᓪᓗᒋᑦ ᓄᑕᖅᑲᐃᑦ ᓄᑕᕋᓛᖑᑎᓪᓗᒋᑦ.
· ᐃᓚᑎᑦ ᐱᖃᓐᓇᕆᔭᑎᓪᓗ ᓂᕆᖃᑎᒋᕙᒡᓗᒋᑦ ᐃᓱᒪᒧᒃ ᖃᓄᐃᙱᑦᑎᐊᕈᑕᐅᕙᒃᑐᖅ.
· ᓯᖓᐃᔪᓄᑦ, ᓂᕿᓕᒫᑎᑦ ᐆᑦᑎᐊᓗᒋᑦ, ᐃᖃᓗᒃ, ᑕᕆᐅᕐᒥᐅᑕᑦ ᐊᒻᒪᓗ ᒪᓐᓃᑦ—ᓄᓇᒥᖔᕈᑎ ᓂᐅᕕᕐᕕᖕᒥᓘᓐᓃᑦ.
· ᓄᑕᕋᓛᕐᓄᑦ ᐃᓅᓵᖅᑐᓄᑦ ᑕᖅᑭᑦ ᐊᕐᕕᓂᓕᖕᓄᑦ, ᐃᕕᐊᖏᕐᒥᑦ ᐊᒫᒪᓲᑦ ᐊᒻᒪᓗ ᑎᒥᒧᑦ ᐃᑲᔫᑏᑦ ᐱᔭᕆᐊᖃᖅᑕᑐᐊᖏᑦ.
· ᓂᕿᓂᒃ ᓂᐅᕕᕐᓂᐊᕐᓗᓂ ᓂᐅᕕᕐᕕᖕᒥᑦ, ᓂᕿᓂᑦ ᑎᑎᕋᖅᓯᒪᔪᓂ ᐊᑐᖅᐸᒡᓗᑎᑦ ᐊᔾᔨᒌᙱᓐᓂᖏᑦ ᖃᐅᔨᓇᓱᒡᓗᒋᑦ ᑕᕆᐅᖅᑐᓗᐊᖅᑕᐃᓕᒪᓗᑎᓗ, ᓱᑲᖅ ᐊᒻᒪᓗ ᐅᖅᓱᖃᓗᐊᖅᑐᓂᒡᓗ, ᐊᑦᑕᕐᓇᕈᑕᐅᕙᒃᑐᑦ ᑎᒥᒃᑯᑦ ᓱᑲᖃᓗᐊᕐᓂᕐᒥᑦ ᐆᒻᒪᑎᕐᓗᖕᓂᕐᓗ.
ᐊᑐᖅᑕᐅᔪᓐᓇᒃᑲᓐᓂᖅᑐᓄᑦ ᑐᓴᖅᑕᐅᔪᒃᓴᓄᓪᓗ ᖃᓄᐃᙱᑦᑎᐊᕐᓗᓂ ᓂᕆᕙᖕᓂᕐᒧᑦ, ᐅᕗᙵᕈᓐᓇᖅᐳᓯ Live Healthy ᐃᑭᐊᖅᑭᕕᖕᒧᑦ.
###
ᐱᕙᓪᓕᐊᔪᓂᒃ ᖃᐅᔨᒋᐊᕐᕕᒃᓴᖅ: 

ᓵᒪᐃᓐ ᑎᐅᒍᐊᓯᐊᔅ
ᐊᐅᓚᑦᑎᔨ, ᑐᓴᒐᒃᓴᓕᕆᔨᒃᑯᓐᓄᑦ
ᐋᓐᓂᐊᖃᕐᓇᙱᑦᑐᓕᕆᔨᒃᑯᑦ
867-975-5712
cdeogracias@gov.nu.ca
ᑭᒃᑯᑐᐃᓐᓇᕐᓄᑦ ᑐᓴᕋᑦᓴᐃᑦ ᐊᑐᐃᓐᓇᐃᑦ ᐃᓄᒃᑎᑐᑦ, ᖃᓪᓗᓈᑎᑐᑦ ᐃᓄᐃᓐᓇᖅᑐᓐ ᐅᐃᕖᑎᑐᓪᓗ ᐅᕙᓂ www.gov.nu.ca.
Public Service Announcements are available in Inuktitut, English, Inuinnaqtun and French on www.gov.nu.ca.
Kavamatkunnin Tuhaqtitaujukhat hailihimajun Inuktitut, Qablunaatun, Inuinnaqtun Uiuitullu uvani www.gov.nu.ca.
Les messages d’intérêt public sont disponibles en inuktitut, en anglais, en inuinnaqtun et en français au www.gov.nu.ca.

ᑐᓴᒐᒃᓴᓕᕆᔨᒃᑯᑦ

